# Die Schedelsche Weltchronik (deutsch):261

| 260 <<<Vorheriges Blatt | Die Schedelsche Weltchronik Blatt CCLXI | Nächstes Blatt>>> 262 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCLX verso:

Der geperer aller menschen Adam was also beschaffen das die zeit hingieng vnd er in wesen blibe vnnd einiche endschaft des lebens. die wir von dem pyß tewfellischer versuchung den tod nennen in keiner zeyt weßt. aber auß vbertrettung go$^e$tliche gepots ist ime begegnet das er alßpald ein gesetz in dem flaisch den gesetz seins bemu$^e$ets widerstrebende empfunden hat. also das er in dem schways seind antlitzs sein leben fu$^e$ernn mu$^o$st. vnd gehaissen wardt auß den wollustperkeiten in die du$^e$rftigkeit zeellenden forcht vnnd zitterung zeleyden. von der su$^e$nd zestincken. nach verletzung des scho$^e$pffers verletzt zewerden. nach verachtung des verdiensts der gehorsamkeit die vngestu$^e$migkeit des vihs vnd vnuernu$^e$nftiger thier zefu$^e$rchten. nach erfu$^e$llung flaischlicher begirde zersto$^e$rlichkeit zeempfienden. nach verschertzung der vnschuld beschedigunng zegedulden. mit der zeit abzenemen. nach verlust des stands der vnto$^e$dlichkeit einzefallen. vnd durch auffwachsung des lebens zumm tod zeeylen. Also sind auch wir die von ime den vrsprung genomen haben zu vnu$^e$berwintlichen sorgfeltigkeiten. versuchungen vnd anfechtungen vnd zu letst zu dem erschreckenlichen tod verpunden. vnd haben die art vnd aigenschaft der natur. wanckelheit des glu$^e$cks. wandelperkeit des willens. befleckung der wollustperkeit vnnd stettigen ymmerweerenden krieg vnd streyt der anfechtung. Wenn wir eingeen in dise werlt so fahen wir an dem alter der vngesprechheit an. das versteet doch nichts was er ho$^e$rt oder syht. von dannen kriechen wir in die kintheit darinn mu$^o$gen wir nichtz bestendigs begreiffen. Auß der kintheit gelangen wir in das wachsend alter darinn die anzu$^e$ndung der lustgirichkeit mit der art desselben alters vnd mit dem plu$^o$t auffwechst. Von dem wachsenden alter steygen wir auff zu dem alter der iugent. in derselben werden wir mit souil großern sorgen verwickelt als vil gro$^e$ßer ding wir vns auß kuntheit vnd trost der iugent gethu$^e$rn vndersteen. Nach der iugent werden wir in der manheit bestettigt vnd in derselben mit schweren streiten werltlicher eregirigkeit geytzigkeit. neyd. haß. begerlichkeit vnd mancherlay engstigung verzert. Auß der manheit steygen wir ab in die altheit alles vbels vol. vnd zu letst fallen wir auß der altheit in das verlebt abkomen alter der nydernaygung. in dem vns der ymmerwerend schreck vnd graw des gegenwertigen oder nahenden tods manet vnd erschrecket. O des du$^e$rftigen menschen nackend vnd vngestalt zwischen wehtzen vnd zehern geporn mit wenig milch zeerziehen zitterend vnnd kriechend frembder hilff du$^e$rftig. vngeru$^e$gis gemu$^e$ets mit mancherlay seu$^e$chen vmbgeben. vnzallichen peinlichkeiten vnderworffen imeselbs rats vnd hilff vnuermu$^e$glich. mit vermischter freu$^e$d vnd trawrigkeit in wacklende seiner wilku$^e$r vngewaltig. seins nutzs nicht verstendig. vnd dermaß seiner speiß vnd getrancks vnwissend. vnd der die leyplichen narung die andern thiern o$^e$ffenlich fu$^e$rgelegt ist mit vil mu$^e$e vnd arbait suchen mu$^o$ß. vnd den der schlaff erplaset. die speiß erplehet. das getranck vberstu$^e$rtzt. die wach verplo$^e$det. der hunger verschmachtet. der durst verderret. vnd der von gegenwu$^e$rtigen. vergangnen vnd ku$^e$nftigen dingen geengstigt wird. vnd im sey du$^e$rftigkeitn stolziert vnd hochmu$^o$tigkeit treibt. vnd seinerselbs gesprechlichkeit wissend. ein ku$^e$nftigs ase der wu$^e$rm. kurtzs lebens. zweifellichs alters. vnd tausenterlay geschlecht des tods vnderworffen ist. Ich wil geschweigen das wir also geklaibt sind das wir von der mu$^e$essigkeit verschmachten. von der arbait vermu$^e$edet. mit fresserey verdruckt. mit hunger außgehelligt. mit vnmassigkeit verletzt. vnd zu allen zeiten mit des himels lawff gewendet vnnd umgbezogen werden. vnnd der glu$^e$cks wanckelheit vnderworffen vnd alle ding in allem lawff des lebens aller angst. arbait. iamers. du$^e$rftigkeit vnd hinderlistigkeit vol sind. wenn wir aber die waffen der lieb vnd den schilt des glawbens zu vns nemen vnd vnßere werck zu beraytung des andern lebens anschicken so werden wir vnzweifellich alles dz das vns begenet vberwinden. Der tod ist ein auflo$^e$sung aller schmertzen vber dem vnßere vbel nicht steigen mu$^e$gen. der vns auch in die geru$^o$samkeit in der wir vorvnßerer gepurt warnn setzen wirdt. dann der tod ist den wolsterben menschen ein leben. darumb die die ein rechts leben gefu$^e$ert haben die begern zesterben vnd bey Cristo zesein das sie das ewig liecht als ein belonung irs wolgehandelten lebens empfahen. vnd wo wor von diesen dingen ho$^e$here betrachtung haben wo$^e$llen so werden wir finden das der tod nichtz anders ist den ein ende zefunden. dann als Adam wider das gepot gottes in verschuldung vnd su$^e$nd gefallen wz auff das denn die schuld mit leben nicht herwider keret noch Adam in der sund blibe so gabe got des Adams leib der auß der erden gemacht was der erden wider. nicht das got seiner gescho$^e$pften creatur. sunder der sund die die creatur begieng ein endschaft machet. Darumb ist got der anfang vnd das ende. wenn der wil so werden wir geporn. wenn er wil so sterben wir. vnd dise ding steen gantz in seinem go$^e$ttlichen gewalt vnd nicht in vnßrer vermu$^e$glichkeit. aber das allain hat er vnßrer freyen wilku$^o$r gelassen das wir wol vnd recht lebende am gu$^o$t ende ergreiffen mo$^e$chten. darumb ist dise einiche sach vnßer den ho$^e$hsten fleiß anzekeren dz wir in Christo vnßerm herrnn sterben. Welche menschen dasselb thun die sterben nicht sunder sie geen von der zersto$^e$rlichkeit zu der vnzer-

## CCLXI recto:

sto$^e$lichkeit. von der to$^e$dlichkeit zu der vnto$^e$dlichkeit. von der vngeru$^o$gsamkeit zu der geru$^o$gsamkeit. Dem nach haben ettlich nicht vnschickerlich gemaynt das der tod nit allain nit bo$^e$ße sunder aller gu$^o$ter ding das gro$^e$st sey. vnd wann vns nw weder der tag noch die stunnd vnßrer außforderung von hynnen bekant ist so ist vns haylper in dem willen gottes zeleben seine gepot zehalten vnd also alweg berayt zeseyn vnd mit beraytung nicht zeuerzichen. dann wir haben vil gesehen die in hoher gesuntheit des leibs bey ganntzen kreften sich nichtz solcher ding besorgende mit dem tod gehling hingezugkt worden sind. Hinwiderumb ettlich die bis zu verzweiflung der ertzte siechennde gesuntheit erlangten. So nw dise ding alle allain in gottes gewalt vnd macht steen so gepu$^e$rt vns nichts anders mer zehandeln dann das wir (als vorgemeld ist) den gepotten in allem vnßerm leben bis in das end gehorsam seyen. Wir glawben alle stetigclich das got nach seiner pildnus den menschen gemacht hab. was mag vns nw leichtlicher begegnen denn disen ko$^e$tigen irdischen leichnam den sundensack zelassen vnd zu dem wider zekeren der nicht verschmaht hat vns nach seiner gleichnus zemachen das der gaist des menschen mit dem gaist gottes erfu$^e$llet als taylhaftig der gotheit vnnd irer seligkeit zwischen den elgelnn vnnd cho$^e$ren der heilligen ewigclich leben so$^e$ll.